CELEX: 32021R1703
Language: bg
Date: 2021-07-13 00:00:00
Title: Делегиран регламент (ЕС) 2021/1703 на Комисията от 13 юли 2021 година за изменение на Делегиран регламент (ЕС) 2020/692 по отношение на ветеринарно-здравни изисквания във връзка с въвеждането в Съюза на продукти от животински произход, съдържащи се в съставни продукти (текст от значение за ЕИП)

24.9.2021   
               
               
                  BG
               
               
                  Официален вестник на Европейския съюз
               
               
                  L 339/29
               
            
         ДЕЛЕГИРАН РЕГЛАМЕНТ (ЕС) 2021/1703 НА КОМИСИЯТА
         от 13 юли 2021 година
         за изменение на Делегиран регламент (ЕС) 2020/692 по отношение на ветеринарно-здравни изисквания във връзка с въвеждането в Съюза на продукти от животински произход, съдържащи се в съставни продукти
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/429 на Европейския парламент и на Съвета от 9 март 2016 г. за заразните болести по животните и за изменение и отмяна на определени актове в областта на здравеопазването на животните (Законодателство за здравеопазването на животните) (1), и по-специално член 234, параграф 2, член 237, параграф 4 и член 239, параграф 2 от него,
         като има предвид, че:
         
                     (1)
                  
                  
                     Делегиран регламент (ЕС) 2020/692 на Комисията (2) допълва правилата за здравеопазването на животните, установени в Регламент (ЕС) 2016/429, по отношение на въвеждането в Съюза, движението и боравенето след въвеждането в Съюза на пратки с определени животни, зародишни продукти и продукти от животински произход. По-специално в членове 162 и 163 от Делегиран регламент (ЕС) 2020/692 се определят специални изисквания във връзка с въвеждането в Съюза на продукти от животински произход, съдържащи се в съставни продукти. В членове 162 и 163 от Делегиран регламент (ЕС) 2020/692 не се предвиждат специални изисквания за продуктите на основата на коластра, съдържащи се в съставни продукти. Поради това в настоящия регламент следва да се изяснят изискванията, които се прилагат във връзка с въвеждането в Съюза на тези продукти, когато те се съдържат в съставни продукти, в съответствие с правилата, приложими при въвеждането в Съюза на продукти на основата на коластра и предвидени в член 153 от Делегиран регламент (ЕС) 2020/692.
                  
               
                     (2)
                  
                  
                     Желатинът и колагенът попадат в обхвата на определението за „месни продукти“, предвидено в член 2, точка 44 от Делегиран регламент (ЕС) 2020/692, поради което се разрешава въвеждането в Съюза само на пратки с желатин и колаген, които отговарят на изискванията във връзка с въвеждането в Съюза на месни продукти. Желатинът и колагенът, съдържащи се в трайни съставни продукти, обаче пораждат много нисък риск за здравето на животните поради обработките, на които са подложени по време на тяхната преработка. Поради тази причина съставните продукти, съдържащи само този вид месни продукти, следва да бъдат добавени към списъка на съставни продукти, попадащи в обхвата на дерогацията, предвидена в член 163 от Делегиран регламент (ЕС) 2020/692, и поради това следва да не се изисква да бъдат придружавани от ветеринарен здравен сертификат, а само от декларация.
                  
               
                     (3)
                  
                  
                     В съответствие с член 163 от Делегиран регламент (ЕС) 2020/692 трайните съставни продукти, които не съдържат месни продукти, се придружават от декларация, изготвена и подписана от оператор. Преработените продукти от животински произход обаче трябва да бъдат подложени на строга обработка за ограничаване на риска, с която се гарантира тяхната безопасност от гледна точка на здравето на животните. Непропорционално би било обаче да се изисква подобна строга обработка за ограничаване на риска за млечни продукти с произход от държави, от които е разрешено въвеждането в Съюза на сурово мляко или млечни продукти. За тези трети държави изискванията следва да бъдат пропорционални на риска, породен от държавата на произход, и под внимание следва да бъдат взети гаранциите, предоставени от компетентните органи. Поради това Делегиран регламент (ЕС) 2020/692 следва да бъде изменен, за да се позволи въвеждането в Съюза на трайни съставни продукти, съдържащи млечни продукти, които са с произход от трети държави, включени в списък за въвеждане в Съюза на сурово мляко и млечни продукти, които не се подлагат на обработка за ограничаване на риска, без преминаване на специална обработка за ограничаване на риска. Освен това Делегиран регламент (ЕС) 2020/692 следва също да бъде изменен, за да се позволи въвеждането в Съюза на трайни съставни продукти, съдържащи млечни продукти, които са с произход от трети държави, включени в списък за въвеждане в Съюза на млечни продукти, които се подлагат на обработка за ограничаване на риска, ако са преминали обработка за ограничаване на риска в съответствие с член 157 от Делегиран регламент (ЕС) 2020/692.
                  
               
                     (4)
                  
                  
                     Млечните продукти, преминали строги обработки за ограничаване на риска, и яйчените продукти, съдържащи се в трайни съставни продукти, пораждат само ограничен риск както от гледна точка на здравето на животните, така и от гледна точка на общественото здраве. Поради това следва да се разреши посочените стоки да бъдат въведени в Съюза, ако идват от трета държава, територия или зона от нея, които не са включени в списък за въвеждане в Съюза на конкретния вид животно и категория продукти от животински произход, но са включени в списък за въвеждане в Съюза на месни продукти, млечни продукти или яйчени продукти.
                  
               
                     (5)
                  
                  
                     За да се избегне ненужна административна тежест при въвеждането в Съюза на пратки със съставни продукти, които представляват нисък риск за здравето на животните, следва да се разреши операторът, отговарящ за въвеждането в Съюза на пратките, да подписва декларацията, посочена в член 163 от Делегиран регламент (ЕС) 2020/692.
                  
               
                     (6)
                  
                  
                     Правилата, предвидени в Делегиран регламент (ЕС) 2020/692, допълват правилата, установени в Регламент (ЕС) 2016/429. Тъй като тези правила са взаимносвързани, те са установени в един акт. В интерес на яснотата и ефективното им прилагане е целесъобразно правилата, с които се изменя Делегиран регламент (ЕС) 2020/692, също да бъдат установени в един делегиран акт, който предвижда изчерпателен набор от изисквания във връзка с въвеждането в Съюза на продукти от животински произход.
                  
               
                     (7)
                  
                  
                     Поради това Делегиран регламент (ЕС) 2020/692 следва да бъде съответно изменен.
                  
               
                     (8)
                  
                  
                     Тъй като Делегиран регламент (ЕС) 2020/692 се прилага от 21 април 2021 г., в интерес на правната сигурност настоящият регламент следва да влезе в сила по спешност,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Делегиран регламент (ЕС) 2020/692 се изменя, както следва:
            
                        1.
                     
                     
                        Член 162 се изменя, както следва:
                        
                                    а)
                                 
                                 
                                    заглавието се заменя със следното:
                                    
                                       „Член 162
                                       Съставни продукти, съдържащи месни продукти, млечни продукти, продукти на основата на коластра и/или яйчени продукти“
                                    
                                 
                              
                                    б)
                                 
                                 
                                    параграф 1 се заменя със следното:
                                    
                                       „1.   Разрешава се пратки с посочените по-долу съставни продукти да бъдат въведени в Съюза само ако съставните продукти в пратките идват от трета държава или територия или зона от нея, включени в списък за въвеждане в Съюза на конкретните продукти от животински произход, съдържащи се в посочените съставни продукти:
                                       
                                                   а)
                                                
                                                
                                                   съставни продукти, съдържащи месни продукти;
                                                
                                             
                                                   б)
                                                
                                                
                                                   нетрайни съставни продукти, съдържащи млечни продукти и/или яйчени продукти;
                                                
                                             
                                                   в)
                                                
                                                
                                                   съставни продукти, съдържащи продукти на основата на коластра“.
                                                
                                             
                                 
                              
                  
                        2.
                     
                     
                        Член 163 се заменя със следното:
                        
                           „Член 163
                           Специални изисквания за трайни съставни продукти
                           
                              1.   Чрез дерогация от член 3, буква в), подточка i) се разрешава пратки със съставни продукти, които не съдържат месни продукти, с изключение на желатин и колаген, или продукти на основата на коластра, и които са били обработени, за да станат трайни при температура на околната среда, да бъдат въведени в Съюза, придружени от декларация, както е предвидено в параграф 2, ако съдържат:
                              
                                          а)
                                       
                                       
                                          млечни продукти, които отговарят на някое от следните условия:
                                          
                                                      i)
                                                   
                                                   
                                                      не са преминали обработка за ограничаване на риска, предвидена в приложение XXVII, при условие че млечните продукти са получени или:
                                                      
                                                                  —
                                                               
                                                               
                                                                  в Съюза; или
                                                               
                                                            
                                                                  —
                                                               
                                                               
                                                                  в трета държава или територия или зона от нея, включени в списък за въвеждане в Съюза на млечни продукти, без да са преминали специална обработка за ограничаване на риска в съответствие с член 156, и третата държава или територия или зона от нея, където е произведен съставният продукт, ако са други, също са включени в списък за въвеждане в Съюза на посочените продукти без задължението да се прилага специална обработка за ограничаване на риска;
                                                               
                                                            
                                                
                                                      ii)
                                                   
                                                   
                                                      са преминали обработка за ограничаване на риска, предвидена в колона А или Б от приложение XXVII, която е от значение за вида на животното, от което произхожда млякото, при условие че са получени в трета държава или територия или зона от нея, включени в списък за въвеждане в Съюза на млечни продукти, които са преминали специална обработка за ограничаване на риска в съответствие с член 157, и третата държава или територия или зона от нея, където е произведен съставният продукт, ако са други, също са включени в списък за въвеждане в Съюза на посочените продукти, ако са преминали специална обработка за ограничаване на риска;
                                                   
                                                
                                                      iii)
                                                   
                                                   
                                                      са преминали обработка за ограничаване на риска, най-малко равностойна на посочените в колона Б от приложение XXVII, независимо от вида на животното, от което произхожда млякото, ако млечните продукти не отговарят на всички изисквания, предвидени в подточка i) или ii), или са получени в трета държава, територия или зона от нея, от която не е разрешено въвеждането в Съюза на млечни продукти, но е разрешено въвеждането в Съюза на други продукти от животински произход в съответствие с настоящия регламент;
                                                   
                                                
                                    
                                          б)
                                       
                                       
                                          яйчени продукти, които са преминали обработка за ограничаване на риска, равностойна на предвидените в приложение XXVIII.
                                       
                                    
                           
                              2.   Декларацията, посочена в параграф 1:
                              
                                          а)
                                       
                                       
                                          придружава само пратки със съставни продукти, когато крайното местоназначение на съставните продукти е в Съюза;
                                       
                                    
                                          б)
                                       
                                       
                                          се издава от оператора, отговарящ за въвеждането в Съюза на съставните продукти, като удостоверява, че съставните продукти в пратката отговарят на изискванията, предвидени в параграф 1.
                                       
                                    
                           
                              3.   Чрез дерогация от член 3, буква а), подточка i) се разрешава млечните продукти, посочени в параграф 1, буква а), подточка iii) от настоящия член, и яйчените продукти, съдържащи се в съставни продукти, които са обработени, за да станат трайни при температура на околната среда, да бъдат въведени в Съюза, ако идват от трета държава, територия или зона от нея, която не е изрично посочена за въвеждане в Съюза на посочените продукти от животински произход, но е включена за въвеждане в Съюза или:
                              
                                          а)
                                       
                                       
                                          на месни продукти, млечни продукти или яйчени продукти;
                                          или
                                       
                                    
                                          б)
                                       
                                       
                                          на продукти от риболов в съответствие с Регламент (ЕС) 2017/625.“
                                       
                                    
                        
                     
                  
         
            Член 2
            Позоваванията на предишния член 163, буква а) от Делегиран регламент (ЕС) 2020/692 се считат за позовавания на член 163, параграф 1 от посочения делегиран регламент.
         
         
            Член 3
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 юли 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 84, 31.3.2016 г., стр. 1.
         
            (2)  Делегиран регламент (ЕС) 2020/692 на Комисията от 30 януари 2020 г. за допълнение на Регламент (ЕС) 2016/429 на Европейския парламент и на Съвета по отношение на правилата за въвеждането в Съюза на пратки с някои животни, зародишни продукти и продукти от животински произход и за движението им и боравенето с тях след въвеждане (ОВ L 174, 3.6.2020 г., стр. 379).